พิธีเสกสมรส เจ้าชายแฮร์รี แหวกประเพณีเดิมๆ ของราชวงศ์อังกฤษ
สร้างปรากฏการณ์โลกหมุนรอบอังกฤษอีกครั้ง ที่คนทั่วโลกต่าง เกาะติดการถ่ายทอดสดพิธีเสกสมรสที่เปรียบเหมือนเทพนิยาย ระหว่าง เจ้าชายแฮร์รี รัชทายาทลำดับที่ 6 แห่งราชวงศ์อังกฤษ กับ น.ส.เมแกน มาร์เคิล นักแสดงผิวสีชาวอเมริกัน ซึ่งมีขึ้นที่โบสถ์เซนต์จอร์จ ในพระราชวังวินด์เซอร์ เมื่อวันที่ 19 พ.ค.ที่ผ่านมา นับเป็นการเปิดศักราชใหม่ของราชวงศ์อังกฤษอย่างแท้จริง ท่ามกลาง เสียงแซ่ซ้องถึงความเรียบง่าย ไม่เว่อร์วังอลังการ แต่อบอวลไปด้วยความรัก จากญาติมิตรที่สนิทสนมมาร่วมเป็นประจักษ์พยานในความรักของทั้งคู่,พิธีเสกสมรสของเจ้าชายนักรัก แม้จะแหวกม่านประเพณีเดิมๆ ของราชวงศ์อังกฤษ แต่ล้วนมีความหมายต่อคู่บ่าวสาวอย่างแท้จริง ตั้งแต่การเลือกจัดงานวันเสาร์ ที่ทำให้ทุกครัวเรือนได้มีโอกาสชมพิธีได้อย่างเต็มอิ่ม แทนที่จะเป็นวันศุกร์เฉกเช่นธรรมเนียมปฏิบัติที่มีมา การเชิญ บิชอป ไมเคิล เคอร์รี จาก US Episcopal Church โบสถ์ 1 ใน 2 แห่งในสหรัฐฯ ที่ประกอบพิธีแต่งงานแก่คู่บ่าวสาวที่เป็นเกย์ บินตรงจากชิคาโกมาร่วมเทศน์ถึง พลังแห่งความรัก รวมไปถึงการเลือกเพลง Stand By Me มาขับร้องในพิธี โดยนักร้องผิวสี The Kingdom Choir รวมไปถึงการที่เจ้าฟ้าชายชาร์ลส์ มกุฎราชกุมาร พระบิดาเจ้าชายแฮร์รี ทรงรับหน้าที่พาเจ้าสาวเข้าในพิธีแทนพ่อของเจ้าสาวที่ล้มป่วยกะทันหัน ซึ่งเจ้าฟ้าชายชาร์ลส์ได้เคยทรงทำหน้าที่นี้มาแล้วในงานสมรสของลูกทูลหัวของพระองค์ และช่อดอกไม้ช่อเล็กที่เจ้าสาวถือเข้าพิธี ซึ่งเจ้าชายแฮร์รีทรงเก็บดอก Forget-Me-Nots ดอกไม้โปรดของเจ้าหญิงไดอานา พระมารดา ด้วยพระองค์เองจากในสวนพระราชวังเคนซิงตัน นำมาใช้แซมร่วมกับดอกไม้สีขาวชนิดอื่นๆ,ส่วนเครื่องแต่งกายของคู่บ่าวสาวต่างงดงามและเรียบง่ายด้วยเช่นกัน โดยเจ้าชายแฮร์รีทรงแต่งชุดเครื่องแบบทหารคลุมยาว ขณะที่ เมแกน เจ้าสาวเลือก Clare Waight Keller ดีไซเนอร์ชาวอังกฤษ ไดเรกเตอร์หญิงคนแรกของห้องเสื้อจีวองชีของฝรั่งเศส เป็นผู้ออกแบบ ซึ่งใช้ผ้าไหม cady ตัดเย็บชุดที่เรียบหรูแขนยาวแนวอนุรักษ์ จุดเด่นอยู่ที่ผ้าคลุมหน้ายาวทิ้งชายยาวหลายเมตร ปักริมผ้าเป็นดอกไม้ประจำชาติเครือจักรภพอังกฤษ 53 ประเทศ ส่วนมงกุฎที่เจ้าสาวสวมเข้าพิธีนั้น เป็นมงกุฎของควีนแมรี (ย่าของควีนเอลิซาเบธที่ 2) โดยเพชรตรงกลางเป็นเข็มกลัดที่ทำขึ้นในปี พ.ศ.2436 นำมาประกบกับตัวมงกุฎที่ทำขึ้นในปี พ.ศ.2475 และจากนี้ไปเจ้าชายแฮร์รีและพระชายา ซึ่งได้รับพระราชทานบรรดาศักดิ์ ที่จะถูกเรียกขาน ต่อจากนี้ว่า, ดยุกและดัชเชสแห่งซัสเซกซ์ (Duke-Duchess of Sussex)
สร้างปรากฏการณ์โลกหมุนรอบอังกฤษอีกครั้ง ที่คนทั่วโลกต่างเกาะติดการถ่ายทอดสดพิธีเสกสมรสที่เปรียบเหมือนเทพนิยาย ระหว่างเจ้าชายแฮร์รี รัชทายาทลำดับที่ 6 แห่งราชวงศ์อังกฤษ กับ น.ส.เมแกน มาร์เคิล
พิธีเสกสมรส,เจ้าชายแฮร์รี,เมแกน มาร์เคิล,ดยุกและดัชเชสแห่งซัสเซกซ์,โบสถ์เซนต์จอร์จ,ข่าวทั่วไป